Zaman Paleolitik Akhir

Zaman Paleolitik Akhir ialah subbahagian ketiga dan yang terakhir dalam Zaman Paleolitik atau Zaman Batu Tua, sebagaimana yang difahami di Eropah, Afrika, dan Asia. Secara umum, zaman ini berlangsung antara 40,000 dan 10,000 tahun dahulu.

Manusia moden (iaitu Homo sapiens sapiens), dipercayai muncul sejak sekitar 100,000 tahun dahulu dan mula berhijrah dari Afrika ke kawasan-kawasan lain semasa Zaman Paleolitik Pertengahan. Sehingga sekitar 40,000 tahun dahulu, gaya hidup manusia tidak banyak berbeza daripada gaya hidup leluhurnya. Tetapi dengan agak tiba-tiba, mereka mula menghasilkan budaya-budaya tersendiri mengikut kawasan, dan menggunakan teknologi-teknologi baru, teknik-teknik pemburuan yang lebih cekap, serta  memiliki deria estetik yang lebih halus. Peralihan ini dari Zaman Paleolitik Pertengahan ke Zaman Paleolitik Akhir dipanggil Revolusi Zaman Paleolitik Akhir. Bagaimanapun, orang-orang Neanderthal terus menggunakan teknologi alat batu Mouster. Tinggalan-tinggalan terawal bagi petempatan-petempatan teratur dalam bentuk tapak khemah yang kekadangnya dilengkapi dengan lubang-lubang simpanan ditemui pada zaman ini. Kesemua ini sering terdapat di bahagian-bahagian bawah lembah yang sempit, mungkin untuk memudahkan pemburuan kawanan-kawanan yang lalu. Sesetengah tapak mungkin diduduki pada sepanjang tahun walaupun secara umum, tapak-tapak ini nampaknya hanya digunakan secara bermusim, dengan orang-orang bergerak antara satu sama lain untuk mengeksploitasikan sumber-sumber makanan yang berbeza pada masa-masa tertentu.

Kemajuan teknologi termasuk perkembangan-perkembangan yang penting dalam pengeluaran alat flin, dengan industri-industri berasaskan mata alat flin yang halus dan bukannya serpihan yang lebih mudah dan lebih pendek. Burin dan racloir membuktikan bahawa adanya pertukangan tulang, tanduk rusa, dan kulit haiwan pada masa itu. Damak dan tempuling yang lebih baik juga muncul dalam zaman ini.

Kerja seni juga mekar dengan patung-patung kecil Venus, lukisan gua, dan petroglif. Bahan-bahan mentah yang didapati jauh daripada sumber-sumbernya membayangkan bahawa hubungan-hubungan perdagangan telah berkembang pada masa itu. Pengelompokan sosial yang lebih rumit muncul, disokong oleh sumber-sumber makanan dan jenis-jenis alat khusus yang lebih berbeza-beza dan lebih boleh dipercayai. Ini mungkin menyebabkan peningkatan pengenalpastian kelompok atau keetnikan, dengan identiti-identiti kelompok ini menghasilkan lambang-lambang dan upacara-upacara amal tersendiri yang merupakan sebahagian penting tingkah laku manusia moden.

Alasan-alasan bagi perubahan-perubahan tingkah laku manusia ini telah dikatakan berkait dengan perubahan-perubahan iklim semasa zaman yang merangkumi sebilangan kejatuhan suhu sejagat mengakibatkan iklim yang lebih teruk daripada iklim zaman ais terakhir yang sudah begitu pahit. Ini mungkin mengurangkan bekalan kayu yang boleh digunakan manakala flin menjadi rapuh pada suhu-suhu yang rendah dan tidak boleh digunakan sebagai alat.

Kemunculan bahasa juga telah diperdebatkan sebagai sebab untuk perubahan-perubahan tingkah laku ini. Kerumitan keupayaan-keupayaan manusia yang baru ini juga membayangkan bahawa manusia tidak begitu pandai merancang sebelum 40,000 tahun dahulu, dan pertuturan telah menukarkan keadaan ini.  Bagaimanapun, cadangan ini tidak diterima secara meluas kerana pemisahan filogenetik manusia berlaku sejak Zaman Paleolitik Pertengahan (lihat bahasa proto).

Peristiwa
k.k. 30000 SM - 26000 SM: Singa-Manusia dari Hohlenstein-Stadel, Jerman dilukis. Ia kini berada di Muzium Ulmer, Ulm, Jerman.
k.k. 23000 SM: Venus (Petřkovická venuše di Czech) dari Petřkovice di Ostrava, Republik Czech, dilukis. Ia kini berada di Institut Arkeologi, Brno.
k.k. 22000 SM: Wanita dari Brassempouy, Grotte du Pape, Brassempouy, Landes, Perancis, dilukis. Ia kini berada di Musee des Antiquites Nationales, St.-Germain-en-Laye.
k.k. 22000 SM - 21000 SM: Wanita dari Willendorf, Austria, dilukis. Ia kini berada di Muzium Naturhistorisches, Vienna.
k.k. 16500 SM: Lukisan-lukisan di gua Cosquer, Cap Margiou, Perancis dicipta.
k.k. 16000 SM: Kuda-kuda berbintik dan tangan-tangan manusia di gua Pech-Merle, Dordogne, Perancis dilukis. Ditemui pada Disember 1994.
k.k. 16000 SM - 9000 SM: Pelembing yang berkepala kambing gurun dari Le Mas d'Azil, Ariege, Perancis, dilukis. Ia kini berada di Musee de la Prehistoire, Le Mas d'Azil.
k.k. 16000 SM - 10000 SM: Desa tulang mamot di Mezhirich, Ukraine didiami manusia.
k.k. 15000 SM - 13000 SM: Dewan Bulls, dan gua-gua Lascaux dilukis. Ditemui pada tahun 1940. Ditutup pada tahun 1963.
k.k. 15000 SM - 13000 SM: Lampu dengan reka bentuk kambing gurun dari gua La Mouthe, Dordogne, Perancis, dicipta. Ia kini berada di Musee des Antiquites Nationales, St.-Germain-en-Laye.
k.k. 14000 SM: Wanita hamil dan rusa dari Laugerie-Basse, Perancis dilukis. Ia kini berada di Musee des Antiquites Nationales, St.-Germain-en-Laye.
k.k. 13000 SM: Bison, Le Tuc d'Audoubert, Ariege, Perancis.
k.k. 12000 SM: Bison dilukis pada langit-langit gua di Altamira, Sepanyol. Ditemui pada tahun 1879 dan disahkan pada tahun 1902.
11500 SM - 10000 SM: Kemunculan bangunan kayu di Amerika Selatan (Chile), bekas tembikar yang pertama (Jepun), anjing bela jinak, dan busur serta anak panah.
11000 SM: Permulaan peristiwa kepupusan Holosen.
11000 SM: Bukti pertama petempatan manusia di Argentina.
11000 SM: Jasad Lelaki Mata Air Arlington yang mati di pulau Santa Rosa yang  berhampiran dengan pantai California.
11000 SM: Jasad-jasad manusia yang disimpan di gua-gua kini ditemui berhampiran dengan pantai Yucatan

Budaya
 Châtelperronian
 Aurignacian
 Solutrean
 Gravettian
 Magdalenian

Lihat juga
 Zaman Neolitik

Pautan luar
Revolusi Zaman Paleolitik Akhir 
Komuniti orang-orang dalam talian yang berusaha untuk mengikut diet dan kesihatan manusia Paleolitik

Paleolitik